
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. március 22-én tartandó munkaterv szerinti ülésére

15. napirendhez

Tárgy: Pályázat benyújtása az MLSZ országos labdarúgó pályaépítési programjára
Tisztelt Képviselő-testület!

A látvány-csapatsportok támogatásáról szóló jogszabályok 2011. évi hatálybalépésének eredményeként a Magyar Labdarugó Szövetség labdarúgó pályaépítési programot támogató nyílt pályázatot hirdet meg.

Az MLSZ a pályaépítési programhoz kapcsolódó pályázat keretében a pályázó szakmai programjához kapcsolódóan kizárólag az alábbi beruházásokat valósítja meg: 

1. Kisméretű műfüves (grund) pálya 12x24 (14*26 m) építése 

2. Kisméretű műfüves pálya 20x40 (22*42 m) építése 

3. Nagyméretű műfüves pálya 105*68 (111*72 m) építése 

A pályázat szabálya alapján a pályázat keretében az új pályák építését az MLSZ által kiválasztott vállalkozások végzik el. 

A pályázó szervezet nyertes pályázat esetén nem kap vissza nem térítendő támogatást, azaz saját hatáskörben konkrét beruházási tevékenységet nem kell elvégeznie, nem kell számlákat kiállítania és kifizetnie, valamint nem kell a támogatással elszámolnia!

Az MLSZ által megvalósított tárgyi eszköz beruházás nem kerül a nyertes pályázó tulajdonába, vagyonkezelésébe, azonban a pálya használatával járó szakmai, társadalmi előnyök helyben jelentkeznek.

Az MLSZ a pályázat nyertesével a fejlesztés megkezdése előtt a beruházással érintett ingatlanra bérleti szerződést köt. Az építés befejezése után az üzembe helyezését követően az MLSZ a felépítmény hasznosítási jogát szerződésben átengedi a pályázó részére.

A pályázónak vállalnia kell a beruházás összegével megegyező jelzálogjog 15 évre szóló bejegyzését, és a bejegyzéshez kapcsolódó költségek megfizetését. A beruházás 70%-ának erejéig a Magyar Állam lesz a jelzálogjog jogosultja.

A fejlesztés fenntartásának 15 éves időszakára a nyertes pályázónak bérleti díjat kell fizetnie. A 15 évre megállapított bruttó bérleti díj jelenértékét egy összegben szükséges kifizetni a kivitelezés megkezdése előtt.
A pályázatot 2012. március 14.-től kezdve 2012. március 23-ig lehet beadni.
Javaslom a pályázat benyújtását, a konkrét helyszínnek a képviselő-testületi ülésen történő kijelölésével.
Sülysáp, 2012. március 19.


Horinka László s.k.  


polgármester

…/2012. (III. 22.) ÖKT határozati javaslat

Sülysáp Nagyközség Önkormányzatának Képviselő-testülete úgy dönt, hogy 

1./ pályázatot nyújt be az MLSZ országos labdarúgó pályaépítési programjára,
2./ pályázati helyszínnek a … alatti ingatlant jelöli ki,

3./ a pályázat keretében 15 évre fizetendő egyösszegű bérleti díjat a költségvetés …. keretének terhére biztosítja,
4./ felkéri és felhatalmazza a polgármestert a szükséges intézkedések megtételére.
Határidő: 1./-3./ azonnal; 4./ 2012. március 23., majd folyamatos a projekt lezárásáig
Felelős: polgármester

Sülysáp, 2012. március 19.


Horinka László s.k.  


polgármester

Láttam!
Sülysáp, 2012. március 19.

Tóth Krisztina  
jegyző

